ZVOLEN. Česká legendárna kapela Olympic účasť na oslavách Zvolena potvrdila. Jej koncert bol otázny v súvislosti s úmrtím ich dlhoročného bubeníka Milana Peroutku. Nahradil ho bubeník Martin Vajgl, ktorý hrá na bicie od troch rokov a bubnovať sa naučil, ako sám hovorí, práve s albumami Olympicu. Koncert skupiny zavŕši prvý deň trojdňových osláv, ktoré sa začnú v piatok 31. mája.
Oficiálne oslavy otvorí slávnostný historický sprievod, na námestí tiež pokrstia novú monografiu Zvolena. Posledná vyšla pri oslavách výročia mesta pred desiatimi rokmi.
"Boli to tri roky náročnej práce," hovorí vedúca odboru rozvoja mesta Juliana Ištóková. "Nová monografia obsahuje aj kapitolu súčasnosť, ktorá väčšinou nebýva zmapovaná. Konkrétne sa venuje dejinám po druhej svetovej vojne a keďže ešte žijú pamätníci tejto éry, v monografiách sa objavuje ojedinele," dodáva.
Druhý deň osláv bude spojený so sviatkom detí, tradičný program zo zámku so Zvolenskou sedmičkou sa tak presúva na námestie a do Parku Ľ. Štúra. Chýbať nebudú sokoliari, šermiari, kúzelník, rôzne detské atrakcie, vystúpi tiež divadlo Piki a divadlo Na vysokej nohe. Sobotňajší program na námestí vyplní aj výstava historických vozidiel (od 10. h.)
Zvolen si oslavami pripomína 770 rokov od obnovenia mestských výsad. Oslavavami vo Zvolene sa zároveň otvorí letná turistická sezóna, takzvané Župné leto.